b'\n_START_ARTICLE_\nKangaskiuru\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPituus nokan k\xc3\xa4rjest\xc3\xa4 pyrst\xc3\xb6n k\xc3\xa4rkeen 13\xc2\xbd\xe2\x80\x9315\xc2\xa0cm, paino noin\xc2\xa030\xc2\xa0g. Koiras on naarasta suurempi._NEWLINE_Ruskean, valkean ja mustan kirjava pieni, lyhytpyrst\xc3\xb6inen lintu. Siiven etureunassa, k\xc3\xa4sisulkien peitinh\xc3\xb6yheniss\xc3\xa4, lajityypillinen mustavalkea laikku. Valkea silm\xc3\xa4kulmajuova. Pieni t\xc3\xb6yht\xc3\xb6. Lennossa tosi lyhyt pyrst\xc3\xb6 her\xc3\xa4tt\xc3\xa4\xc3\xa4 huomiota._NEWLINE_Laululento on kiurumainen. Koiras kohoaa korkealle ilmaan ja kaunis, hieman surumielinen lallatus kuuluu: \xe2\x80\x9dli li li li li ly ly ly ly liily liily liily lylii lylii lylii\xe2\x80\xa6\xe2\x80\x9d jne. minuuttikaupalla yhteen menoon. Voi laulaa my\xc3\xb6s puun latvassa. Alkukes\xc3\xa4ll\xc3\xa4 laulaa my\xc3\xb6s y\xc3\xb6ll\xc3\xa4. \xc3\x84\xc3\xa4net ovat pehmeit\xc3\xa4, kuin lyhyit\xc3\xa4 p\xc3\xa4tki\xc3\xa4 laulusta. Pes\xc3\xa4ll\xc3\xa4 varoittaa kiurumaisesti._NEWLINE_Sek\xc3\xa4 vanhat ett\xc3\xa4 nuoret linnut k\xc3\xa4yv\xc3\xa4t l\xc3\xa4pi t\xc3\xa4ydellisen sulkasadon elo\xe2\x80\x93lokakuussa, mink\xc3\xa4 j\xc3\xa4lkeen ik\xc3\xa4luokkia ei voi en\xc3\xa4\xc3\xa4 erottaa._NEWLINE_Vanhin suomalainen rengastettu kangaskiuru on ollut 3 vuotta 1 kuukautta 3 p\xc3\xa4iv\xc3\xa4\xc3\xa4 vanha.\n_START_SECTION_\nEsiintyminen\n_START_PARAGRAPH_\nEurooppa pohjoisosia lukuun ottamatta, Pohjois-Afrikka ja L\xc3\xa4hi-it\xc3\xa4. Lajin parim\xc3\xa4\xc3\xa4r\xc3\xa4 Suomessa on 800\xe2\x80\x931\xc2\xa0000 paria. Pesii harvalukuisena etel\xc3\xa4isimm\xc3\xa4ss\xc3\xa4 Suomessa. Muuttolintu, joka talvehtii Keski-Euroopassa, satunnaisesti Etel\xc3\xa4-Suomessa. Kev\xc3\xa4\xc3\xa4ll\xc3\xa4 laji saapuu maaliskuun loppupuolella, syksyll\xc3\xa4 l\xc3\xa4htee lokakuussa. Euroopassa pesii 1\xe2\x80\x932,2 miljoonaa kangaskiuruparia, p\xc3\xa4\xc3\xa4osa Iberian niemimaalla.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKarut kalliom\xc3\xa4nnik\xc3\xb6t, harvat harjum\xc3\xa4nnik\xc3\xb6t, soranottoalueet ja kallioiset teollisuusalueet. Muuttoaikoina tavataan pelloilla ja niityill\xc3\xa4, my\xc3\xb6s ulkosaaristossa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPiilottaa pes\xc3\xa4n varpujen sekaan. Se on rakennettu kuivista heinist\xc3\xa4 ja sammalista, pehmusteina karvoja tms. Muninta alkaa vapun maissa. Naaras munii 3\xe2\x80\x936 harmaanvalkeata, ruskeat\xc3\xa4pl\xc3\xa4ist\xc3\xa4 munaa, joita se hautoo 12\xe2\x80\x9314 vrk. Koiras vartioi pes\xc3\xa4n l\xc3\xa4hell\xc3\xa4 puussa istuen. Poikaset l\xc3\xa4htev\xc3\xa4t pes\xc3\xa4st\xc3\xa4 lentokyvytt\xc3\xb6min\xc3\xa4 noin 10\xe2\x80\x9314 p\xc3\xa4iv\xc3\xa4n ik\xc3\xa4isin\xc3\xa4. Emot huolehtivat niist\xc3\xa4 viel\xc3\xa4 viikon tai pari. Yleens\xc3\xa4 pari munii toisen pesyeen kes\xc3\xa4kuun lopulla. N\xc3\xa4m\xc3\xa4 my\xc3\xb6h\xc3\xa4isemm\xc3\xa4t poikaset oppivat lent\xc3\xa4m\xc3\xa4\xc3\xa4n usein vasta elokuussa.\n_START_SECTION_\nRavinto\n_START_PARAGRAPH_\nHy\xc3\xb6nteiset, h\xc3\xa4m\xc3\xa4h\xc3\xa4kit, siemenet'